הוועדה המסדרת, כנסת 20, פרוטוקול מספר 13, 2015-05-14 19:00

זאב אלקין: חברים, אני פותח את הישיבה.

זאב אלקין: הישיבה היא בעקבות פנייה של יושב-ראש הכנסת אלי שמבקש לדחות את פתיחת המליאה בשעתיים לשעה 21:00 בערב.

זאב אלקין: לגבי מי ששאל אותי, האם זו הפעם האחרונה.

זאב אלקין: התשובה שלי היא מאוד פשוטה.

זאב אלקין: אנחנו ועדה מסדרת, אנחנו לא יוזמים תהליכים.

זאב אלקין: ברגע שפונה אלינו יושב-ראש הכנסת, חובתנו לקיים את הדיון או לאשר את בקשתו, לא לאשר את בקשתו, לכן השאלה פה לא רלוונטית.

זאב אלקין: בכל פעם שיושב-ראש הכנסת יפנה אלינו, אנחנו נדון.

ניסן סלומינסקי: רק שנבין.

ניסן סלומינסקי: מה המשמעות?

ניסן סלומינסקי: נניח שלא נאשר את הבקשה, מה המשמעות?

זאב אלקין: אני אסביר לך אחר-כך כשנעשה התייעצות סיעתית לצורך העניין.

מיכל בירן: זו פשוט זילות לאנשים שגרים רחוק.

מיכל בירן: אני ירושלמית, לא אכפת לי.

מיכל בירן: אנשים הגיעו מקצוות הארץ, עזבו את הילדים - - -

זאב אלקין: מתקנת אותי מזכירת הכנסת שכמובן יושב-ראש הכנסת לא עשה את זה כי הוא התעורר יום בהיר אחד - - -

איילת נחמיאס ורבין: נשיא המדינה מחכה בלשכתו של יושב-ראש הכנסת.

זאב אלקין: שנייה.

זאב אלקין: אנחנו לא נוכל לדבר בו זמנית.

איילת נחמיאס ורבין: איזה ביזיון.

<קריאות: - - -

זאב אלקין: חבר הכנסת כבל, הפנייה של היושב-ראש היא בעקבות בקשה של הממשלה כמובן.

זאב אלקין: הממשלה, אגב, ביקשה לדחות עד השעה 22:00, היושב-ראש הסכים לדחות רק עד השעה 21:00 בלבד, ולכן פנה אלינו בבקשה עד השעה 21:00 בלבד.

זאב אלקין: לאחר שהצגתי את הפנייה, אנחנו פותחים את הדיון הראשון - - -

<קריאה: אנחנו רוצים לדעת את הסיבה.

<קריאה: האם יש גם נימוק?

זאב אלקין: במכתב לא מצוין.

זאב אלקין: יש סדר דוברים.

מיכל בירן: זה חומר מעולה לסרטון הבייביסיטר הבא.

זאב אלקין: בבקשה.

זאב אלקין: חבר הכנסת מיקי לוי, שלוש דקות.

מיקי לוי: אדוני היושב-ראש, אין לי מילים כל-כך קשות להגיד עליכם או טובות להגיד עליכם, זה זלזול בוטה, גם של ראש הממשלה, אבל גם של היושב-ראש.

מיקי לוי: אתמול התכנסנו כאן בעקבות בקשתו להקדים להיום.

מיקי לוי: רוב חברי ואני הבענו הסכמה יחד עם הקואליציה - - -

זאב אלקין: אגב, הוא עדיין עקבי בבקשתו.

זאב אלקין: הוא עדיין מבקש לעשות את זה היום.

מיקי לוי: בסדר, כי זה זלזול בוטה.

דב חנין: חבל שלא הקשבתם.

מיקי לוי: חבל שלא הקשבתם לנו, כי היום היה לכם מה להגיד.

מיקי לוי: אתמול התנגדתם.

איתן כבל: איזה מזל שהקשבנו להם.

מיקי לוי: אתה מבין את זה, חבר הכנסת כבל?

מיקי לוי: אני אומר לך, גילינו פתיחות, נעתרנו לבקשות שלכם, הגיעו גם משפחות של חברי כנסת - - -

מיכל רוזין: אתה רואה למה אתה טועה כשאתה לא מקשיב לי?

מיקי לוי: לא, את לא הקשבת לי.

מיקי לוי: היום היתה לך לגיטימציה לבוא ולעשות נו-נו-נו.

מיכל רוזין: יש לי תמיד לגיטימציה, כי אני עקבית.

מיקי לוי: יש כאן משפחות עם ילדים במזנון, לא רק שאתם מזלזלים בנו, כחברי כנסת נבחרים, אתם מזלזלים בבית הזה.

מיקי לוי: אתמול ביקשתם 19:00, עכשיו 21:00, ואני משוכנע שזה לא הסוף.

דב חנין: למה ישיבת המליאה לא נפתחה בשעה 19:00?

מיקי לוי: נכון.

דב חנין: למה היא לא נפתחה בשעה 19:00?

מיקי לוי: כי הודיעו לנו להתכנס כאן

מיקי לוי: ב-19:00.

מיכל רוזין: זה לא תקין.

דב חנין: - - -

מיקי לוי: רגע, רגע.

מיקי לוי: אני לא אפריע לך.

מיכל בירן: איל, מה קורה אם אנחנו לא מאשרים?

דב חנין: למה, אדוני היועץ המשפטי – אני חוזר על השאלה, למה הישיבה לא נפתחה בשעה 19:00?

מיקי לוי: יהיה להם רוב, מיכל.

דב חנין: למה היא לא נפתחה?

מיקי לוי: אני אומר לכם, זו בושה וחרפה.

מיקי לוי: בגלל שראש הממשלה לא הצליח להגיע עם חברי הליכוד במכירה הכללית למי מתמנה למה, הוא תופס אותנו, חברי הכנסת, גם את חברי הכנסת של סיעתו, כבני ערובה בבית הזה, עד שירום הודו יחליט שהא הגיע לכדי סיכום עם חברי הכנסת של הליכוד מי יתמנה למה.

זאב אלקין: תודה רבה, חבר הכנסת מיקי לוי.

זאב אלקין: שאלתם את היועץ המשפטי, גם אתה, גם אחרים, אז לפני שנמשיך לפי סדר הדוברים, אני אתן לו את זכות הדיבור.

דב חנין: אני רק רוצה להבהיר את השאלה.

זאב אלקין: אתה רשום, אבל יותר מאוחר, מה לעשות.

דב חנין: העניין הוא שאלה.

זאב אלקין: אני חושב שחבר הכנסת לוי בהחלט הבהיר את שאלתו.

זאב אלקין: אם תרצה להבהיר אותה, אחר-כך יבוא תורך לדבר.

זאב אלקין: אתה רשום.

זאב אלקין: בבקשה, אדוני היועץ המשפטי.

<איל ינון: אני רוצה להסביר בכמה מילים את המערכת שבתוכה אנחנו כרגע נמצאים.

<איל ינון: הסמכות לקבוע את ישיבת הכנסת לכינון הממשלה היא סמכות ייחודית, מיוחדת, שקבועה בחוק-יסוד: הממשלה ונתונה לשיקול דעתו של יושב-ראש הכנסת.

<איל ינון: לאחר שפונה אליו המועמד המיועד להרכבת הממשלה, חוק-יסוד: הממשלה נותן ליושב-ראש הכנסת שיקול דעת לקבוע בתוך שבעה ימים ישיבה של הכנסת.

<איל ינון: במישור העקרוני יושב-ראש הכנסת אינו זקוק לאישור ועדת הכנסת או הוועדה המסדרת לשם קביעת הישיבה הזאת, אלא הוא יונק את סמכותו ישירות מחוק-יסוד: הממשלה.

<איל ינון: אלא מה, ברגע שהוא מעוניין לכנס את הכנסת שלא ביום כנסת רגיל, שלא בשני, שלישי או רביעי, הוא צריך לקבל את רשותה של ועדת הכנסת לצורך הכינוס הזה.

<איל ינון: לכן יושב-ראש הכנסת פנה אליכם מתי שהוא פנה וביקש על-פי בקשת המיועד להרכיב את הממשלה לכנס את הכנסת ביום חמישי.

<איל ינון: אתם קבעתם את סדרי הדיון, שהישיבה תתחיל ב-19:00, היא תתנהל בצורה מסוימת וכו' וכו', כל מה שאתם מכירים.

מיקי לוי: לא.

מיקי לוי: יש טעות, על-פי בקשתו אישרנו 19:00.

<איל ינון: אני אומר, על-פי בקשתו אישרתם 19:00.

<איל ינון: אישרתם את בקשתו.

דב חנין: לא, אישרנו את בקשתו ל-19:00.

<איל ינון: כן, אני אומר שאישרתם את בקשתו ל-19:00 ולסדרי דיון ספציפיים.

מיכל רוזין: עכשיו 19:10.

מיכל רוזין: עכשיו 19:10.

דב חנין: למה היא לא התכנסה?

מיכל רוזין: לא היתה החלטה אחרת.

זאב אלקין: חברים, אתם לא תפריעו ליועץ המשפטי לדבר.

איתן כבל: הוא לא הבעיה שלנו.

זאב אלקין: בואו לא נגיע למצב שאני אצטרך פה להקפיד על סדר הדיון.

זאב אלקין: ביקשתם שהיועץ המשפטי ידבר, הוא מדבר, אל תפריעו לו.

חיים ילין: לא להרוג את השליח.

זאב אלקין: לא יישארו שליחים.

<איל ינון: לפי חוות הדעת שלי שניתנה הערב בעל-פה ליושב-ראש הכנסת, אם הוא רוצה לבטל לחלוטין את ישיבת הכנסת מהיום, הוא אינו זקוק לאישור הוועדה המסדרת לביטול הישיבה- -

דב חנין: נכון.

<איל ינון: - - כי מה שנתתם לו זו רשות לקיים את הישיבה היום שזה לא יום כנסת.

<איל ינון: אם רוצים לשנות את שעת הישיבה או את סדרי הדיון שנקבעו, הוא כן צריך אישור של הוועדה המסדרת.

<איל ינון: ברגע שהוחלט שרוצים רק לשנות את שעת הדיון ולא לבטל את הישיבה שנקבעה להיום, אנחנו נמצאים פה והסמכות היא שלכם.

דב חנין: לא זו השאלה.

<איל ינון: רגע, דב, נגיע לשאלה.

<איל ינון: מישהו מחברי הכנסת, נדמה לי חברת הכנסת בירן - -

דב חנין: אתה מספיק נבון כדי לדעת - - -

זאב אלקין: דב.

זאב אלקין: בואו לא נגיע - - -

<איל ינון: - - שאלה מה יקרה אם הוועדה המסדרת תחליט שלא לאשר את הבקשה להתכנס ב-21:00.

<איל ינון: התשובה היא שהכנסת לא תתכנס ב-21:00, אם הוועדה המסדרת לא תאשר את הבקשה.

<איל ינון: כל זה בגלל שאנחנו נמצאים ביום חמישי.

<איל ינון: אם דוחים למשל את הישיבה ליום שני, אין צורך בכלל בוועדה המסדרת, זה יום כנסת רגיל.

<קריאה: ברור.

<קריאה: הבנו את זה.

זאב אלקין: תודה רבה לאדוני היועץ המשפטי.

מיקי רוזנטל: רגע, רגע.

מיקי רוזנטל: יש עוד שאלות.

זאב אלקין: כולכם רשומים, יגיע זמנכם לדבר - -

דב חנין: לא.

דב חנין: זאת לא השאלה.

דב חנין: זאת לא השאלה.

זאב אלקין: - - כרגע בזכות הדיבור חברת הכנסת מיכל בירן.

זאב אלקין: שלוש דקות, בבקשה.

דב חנין: מיכל, ברשותך, שאלה משפטית.

זאב אלקין: אתה כרגע לא בזכות שאלה, חבר הכנסת חנין.

זאב אלקין: חברת הכנסת בירן בזכות דיבור ובזכות שאלה.

זאב אלקין: שלוש דקות.

מיכל בירן: אני אשאל אותה שאלה, אני חושבת.

מיכל בירן: יש לי שאלה נוספת.

מיכל בירן: למה אנחנו לא מתכנסים עכשיו?

מיכל בירן: מכיוון שלא היתה החלטה אחרת אנחנו צריכים להיות עכשיו במליאה.

מיכל בירן: לא התקבלה החלטה אחרת.

רוברט אילטוב: אין ממשלה.

רוברט אילטוב: היה פה שקר אחד גדול שיש ממשלה, אבל אין ממשלה.

דב חנין: היתה צריכה להיות עכשיו ישיבת מליאה.

דב חנין: אי-כינוס ישיבת מליאה הוא בניגוד מוחלט גם לחוק וגם לתקנון הכנסת.

זאב אלקין: חבר הכנסת חנין, אתה מפריע לחברת הכנסת בירן.

איתן כבל: דב חנין, יותר מזה.

איתן כבל: ראש הממשלה הודיע ליושב-ראש שיש לו ממשלה - -

זאב אלקין: חבר הכנסת כבל, אתה מפריע לחברת סיעתך לדבר.

איתן כבל: - - ואין לו ממשלה.

זאב אלקין: חבר הכנסת כבל.

רוברט אילטוב: הוא הודיע לנשיא, לא ליושב-ראש.

רוברט אילטוב: הוא הודיע לנשיא שיש לו ממשלה.

זאב אלקין: הוא הודיע לשניהם.

מיקי רוזנטל: אתה רומז שראש הממשלה שיקר?

זאב אלקין: חברת הכנסת בירן ברשות הדיבור.

זאב אלקין: בבקשה.

רוברט אילטוב: אבל גנבו לוועדה, מה לעשות.

רוברט אילטוב: אלקין העביר לוועדה והוא - - -

זאב אלקין: חבר הכנסת אילטוב, אני קורא לך לסדר פעם ראשונה.

זאב אלקין: חברת הכנסת בירן בזכות דיבור.

מיכל בירן: חברים, אני חושבת שנשברו פה פשוט כל השיאים.

מיכל בירן: זה באמת שיא גינס בקרקס.

מיכל בירן: אני לא יודעת איך לקרוא לזה אחרת.

מיכל בירן: אני לא יכולה לדמיין שום מדינה מערבית שהדבר הזה קורה בה.

מיכל בירן: אני מביעה את רגשי האמפתיה שלי לחברי הליכוד שיושבים פה ונעים באי-נוחות בכיסאותיהם, כי פשוט אי-אפשר להגן על הדבר הזה שקורה.

מיכל בירן: ראש הממשלה, אני מצטערת, אבל הוא לא פחות משקרן - - -

ענת ברקו: סליחה, מיכל, מה זה הסגנון הזה?

מיכל בירן: אני מצטערת, הוא הגיע - - -

יואב קיש: מיכל, מיכל תשמרי על - - -

<קריאה: יש גבול, סליחה.

<קריאה: אם כבר התחלת במדינות מערביות, התשובה היא - - -

מיכל בירן: הוא הגיע לנשיא ואמר לו שעלה בידו להרכיב ממשלה.

מיכל בירן: זאת אינה אמת.

יואב קיש: ראינו את זה ב-61 חברי הכנסת שהצביעו פה שלושה ימים והעבירו את החוק.

מיכל בירן: זו אינה אמת.

מיכל בירן: אמורה להיות מושבעת עכשיו הממשלה, והוא לא יכול להשביע ממשלה, כי לא עלה בידו להרכיב ממשלה.

זאב אלקין: בסוף בודקים בהצבעה, חברת הכנסת בירן, אבל תודה רבה.

מיכל בירן: חברים, זה קרקס.

זאב אלקין: חבר הכנסת חיים ילין, בבקשה.

זאב אלקין: שלוש דקות.

חיים ילין: אם כך, ראש הממשלה נסחט על-ידי חבר כנסת זה או אחר, אני לא מצליח להבין איך הוא יכול לנהל ממשלה.

חיים ילין: עכשיו זה לא שייך בכלל, תסלחו לי, לא לקואליציה, לא לאופוזיציה, זה שייך לאדם שאחראי למדינת ישראל.

חיים ילין: ואם כך הוא מנהל ואם כך הוא מודיע לנשיא שיש לו ממשלה, כשאין לו ממשלה, ואם הוא לוקח כל משרד, מפרק אותו לשניים, וכל מי שמגיע לבית חולים מקבל תיק, ומי שחוזר - - -

יעקב מרגי: הוא עוד לא קיבל, מסכן.

יעקב מרגי: תחכה.

חיים ילין: וכל מי שצועק, מקבל תיק, אז תסלח לי.

עפר שלח: מי שמקבל תיק, מגיע לבית חולים.

חיים ילין: אני חייב להגיד לך, אלקין, אנחנו בכלל לא צריכים להיות פה בוועדה הזאת, בשום ועדה - - -

זאב אלקין: חיים, אתה רואה, אני לא בבית חולים ולא קיבלתי תיק, הכול בסדר.

חיים ילין: אלקין, אני חייב להגיד לך - - -

מיכל רוזין: לא קיבלת?

מיכל רוזין: שנביא מדחום?

<קריאה: עם כל ההגנה שאתה נותן לראש הממשלה, אם אתה היית בבית חולים, לאן נתניהו היה מגיע?

מאיר פרוש: הוותיקים זוכרים את שמעון פרס מגיע לפה - - -

זאב אלקין: נא לא להפריע לחבר הכנסת ילין.

חיים ילין: אלקין, אני חייב להגיד לך שאם הייתי ראש ממשלה, הייתי שומר אותך בכספת, כי אתה נכס, ואני אומר לך את זה חד-משמעית.

חיים ילין: אבל ככה כמו שאתה מנהל.

חיים ילין: מי שנמצא מעליך לא מנהל ככה את המדינה, וזו בושה.

זאב אלקין: מה שאני עושה, אני עושה מכוחו, לא מכוחי.

חיים ילין: אני מסביר לך שככה לא מנהלים ממשלה.

ענת ברקו: כשתהיה לך הזדמנות לנהל, וכנראה לא תהיה לכם, אז נראה.

זאב אלקין: ענת ברקו, נא לא להפריע.

<קריאות: אוווווו.

מרב מיכאלי: מטאטא חדש, הופה.

ענת ברקו: מה קרה?

ענת ברקו: אסור לדבר?

מרב מיכאלי: תלוי מה להגיד.

יעקב מרגי: רבותי, אני מגן על הפרגון - - -

חיים ילין: לא, לא, לא.

חיים ילין: מרגי, לא צריך - - -

זאב אלקין: אני פונה לחברי הכנסת הוותיקים של המחנה הציוני שהם עם פז"ם של שנתיים בכנסת, שזה כידוע המון, תאמינו לי - - -

מיכל בירן: הסתמן שיו"ר הקואליציה החדש, יהיה לו פז"ם של אפס.

זאב אלקין: תאמינו לי, ההפרשים האלה מתקצרים מהר מאוד, לכן אנא לכבד את חברות וחברי הכנסת החדשים.

מרב מיכאלי: לגמרי.

חיים ילין: אני רוצה להגיד משהו, ד"ר ברקו.

חיים ילין: אני רוצה להגיד לך משהו, אני לא בא מהאוניברסיטה - -

ענת ברקו: גם אני לא.

חיים ילין: - - ואני גם לא דוקטור.

חיים ילין: באתי מהניהול.

ענת ברקו: אגב, אני באתי - - -

זאב אלקין: חברת הכנסת ברקו.

זאב אלקין: חברת הכנסת ברקו.

ענת ברקו: אל תנסה להדביק לי כאילו עד עכשיו אני באוניברסיטה.

זאב אלקין: חברת הכנסת ברקו, את לא בזכות דיבור.

חיים ילין: כשהבוס שלך, ראש הממשלה, היה במקלטים וקיבל את ההוראות - -

ענת ברקו: ראש הממשלה שלנו.

זאב אלקין: חברת הכנסת ברקו, אני קורא אותך לסדר פעם ראשונה.

חיים ילין: - - הייתי יחד עם התושבים שלי תחת הפגזות.

חיים ילין: אז אל תלמדי אותי מה זה לנהל או לא לנהל.

חיים ילין: אני לא מנהל בתיאוריה, ואל תעצבני.

ענת ברקו: גם אני לא מנהלת בתיאוריה.

זאב אלקין: תודה רבה, חבר הכנסת ילין.

חיים ילין: אל תעצבני.

ענת ברקו: אני לא אעצבן, גם אתה אל תעצבן.

זאב אלקין: כרגע זכות הדיבור של חברת הכנסת איילת נחמיאס.

זאב אלקין: בבקשה, שלוש דקות.

זאב אלקין: נא לא להפריע לחברי כנסת שמדברים.

איילת נחמיאס ורבין: הבוקר, כשקמתי אמרתי: על המזל של נתניהו יש לו השבעת ממשלה ב-14 במאי, יום הכרזת המדינה.

איילת נחמיאס ורבין: אני לא יודעת מי מכם שם לב לדבר הזה.

איילת נחמיאס ורבין: אבל איכשהו הוא מצליח, תסלחו לי, בשפת העם, לחרבש את הכול ולהעמיד את כולנו במצב של חיילים.

איילת נחמיאס ורבין: ואמרתי פה, נדמה לי, בוועדה המסדרת לפני כמה ימים, או שאמרתי את זה במליאה, מי זוכר כבר, אתה יודע, זאב, לא נאמתי עדיין את נאום הבכורה, אבל נאום הבכורה כבר מתחיל להרגיש נורא-נורא מגוחך, כי בשבוע האחרון נאמנו נון-סטופ, פשוט לא היתה ברירה, אבל אני מבטיחה לכם, מבטיחה לכם, יהיה נאום בכורה.

איילת נחמיאס ורבין: יהיה לכם נאום בכורה, אני מבטיחה.

מיקי רוזנטל: או שיהיו בחירות חדשות.

איילת נחמיאס ורבין: אני מתביישת בצורה ובאופן שבו הדברים נעשים.

איילת נחמיאס ורבין: אני חושבת שיש לכולנו סיבה גדולה למבוכה.

איילת נחמיאס ורבין: סליחה, ראש הממשלה הזה הוא גם ראש הממשלה שלי, ענת, והממשלה הזאת היא גם הממשלה שלי - -

ענת ברקו: נכון.

ענת ברקו: נכון.

ענת ברקו: לכן - - -

איילת נחמיאס ורבין: אני לא רוצה להתבייש.

איילת נחמיאס ורבין: הנשיא היה פה, הוא התקשר לראש הטקס לשאול אם נדחתה ההשבעה.

איילת נחמיאס ורבין: אמרו לו שלא.

איילת נחמיאס ורבין: איך יכול להיות שראש הממשלה הצליח בכישרון כל-כך גדול להביא לכאן את הנשיא וההשבעה נדחית?

אורי מקלב: - - - נשיא.

איילת נחמיאס ורבין: לא, לנו אין סגן נשיא.

איילת נחמיאס ורבין: זה לא אמריקה פה, מקלב.

איילת נחמיאס ורבין: זה הנשיא, זה הנשיא.

מיקי רוזנטל: ארדן יהיה סגן נשיא.

מיקי רוזנטל: זה הפתרון.

איילת נחמיאס ורבין: אנחנו הולכים למנות סגן נשיא.

איילת נחמיאס ורבין: ..

איילת נחמיאס ורבין: חברים, תקשיבו שנייה, זו פשוט פרסה מה שהולך כאן, ואנחנו נותנים לזה יד.

איילת נחמיאס ורבין: וחברי, איל ינון, חברים, בואו תבקשו מאתנו, לא נורא, נתניהו יצטרך לוותר על משהו.

איילת נחמיאס ורבין: הכרזת הממשלה החדשה לא תהיה ב-14 במאי, הוא לא יזכה במתנה כל-כך גדולה.

איילת נחמיאס ורבין: בואו נדחה את זה ליום שני.

איילת נחמיאס ורבין: תודה רבה.

זאב אלקין: תודה רבה לחברת הכנסת נחמיאס.

זאב אלקין: חברת הכנסת מיכל רוזין, אחריה – חבר הכנסת איתן כבל.

יעקב מרגי: - - -

זאב אלקין: חבר הכנסת מרגי, כרגע חברת הכנסת מיכל רוזין בזכות דיבור, אני אגן על זכותה לדבר בחירוף נפש.

זאב אלקין: בבקשה, שלוש דקות.

מיכל רוזין: אני רוצה לומר - - -

<קריאה: לא שומעים.

מיכל רוזין: חבר'ה, תהיו בשקט, תשמעו אותי.

מיכל רוזין: יש לי קול, שומעים אותי היטב.

מיכל רוזין: אנחנו, חברי הוועדה המסדרת, הגענו לפה ממילא בשעה מוקדמת, אבל לפני שיצאתי לכאן הקשבתי קשב רב לדיווחים ברדיו ושמעתי את יושב-ראש הכנסת בקולו הוא אומר: אני קבעתי את השעה 19:00 בערב, אני החלטתי שזה יהיה 19:00 בערב, למרות שראש הממשלה רצה שעה מאוחרת יותר, אני התעקשתי שזה יהיה 19:00, ואני אעמוד על כך שאני זה שקובע את השעה.

מיכל רוזין: כך אמר יושב-ראש הכנסת.

מיכל רוזין: אם אני לא טועה ברשת ב', אבל אל תתפסו אותי במילה.

זאב אלקין: אבל הוא לא אמר שהוא לא יקבע אחרת.

מיכל רוזין: הוא אמר את זה בצורה כזאת שהשתמע שהוא עומד על כך.

יואב קיש: זאת בקשה שלו לשנות.

מיכל רוזין: אמרתי את הדברים בצורה ברורה.

מיכל רוזין: ישב פה חבר כנסת מהקואליציה בשעה 16:00, כשדנו, ואמר: חבר'ה, אני אומר לכם – אני לא רוצה להסגיר אותו עכשיו, הוא יודע – הוא אמר:

מיכל רוזין: אני מבטיח לכם שאם תהיה דחייה נוספת, כולנו מתגייסים להצביע נגד, אז בואו נראה מה יקרה.

מיקי לוי: הוא במקרה יושב מצד שמאל שלי.

ניסן סלומינסקי: זה אני?

ניסן סלומינסקי: מה פתאום.

יעקב מרגי: אל תגלה.

יעקב מרגי: אל תגלה.

מיכל רוזין: אני לא הסגרתי.

מיכל רוזין: אנחנו אומנם אופוזיציה, אבל אנחנו לא בשבי.

מיכל רוזין: אתם יודעים, אנחנו באמת מסתובבים פה בכנסת, וזה אמור להיות יום חגיגי, כי זו ממשלה, כן, של כולנו, וכולנו באנו לבושים ומוכנים והמשפחות מסתובבות פה.

זאב אלקין: חברת הכנסת רוזין, לא תוכלי להכחיש שאתם כרגע במצב רוח חגיגי, לכן מבחינה זאת זה מסודר.

איילת נחמיאס ורבין: אפילו האופוזיציה התלבשה חגיגי.

מיקי רוזנטל: קשה לזכור ביזיון כזה בתולדות הכנסת.

מיכל רוזין: אני מודה שאפילו החיוך כבר נמחק משפתותי, ואתה יודע שאני רוב הזמן מחייכת.

מיכל רוזין: אני באמת חושבת שזה כבר מבזה.

מיכל רוזין: אין שום סיבה לא לדחות מראש.

זאב אלקין: תודה.

זאב אלקין: תודה רבה.

מיכל רוזין: אני מסיימת את משפט הסיכום.

מיכל רוזין: לא היתה שום סיבה לא לדחות את זה בצורה מסודרת ליום שני, שהכול יהיה סגור וגמור.

מיכל רוזין: אני חושבת שזה פשוט ביזוי מוסד הכנסת – חבל שכך.

זאב אלקין: תודה רבה.

זאב אלקין: בבקשה, החבר הבא – חבר הכנסת איתן כבל, אחריו – חבר הכנסת דב חנין.

זאב אלקין: בבקשה.

מאיר פרוש: מה היה כשפרס לא הצליח?

איתן כבל: אדוני היושב-ראש, חבר הכנסת פרוש - - -

זאב אלקין: בבקשה, שלוש דקות, חבר הכנסת כבל.

איתן כבל: תודה.

איתן כבל: ברשותכם, אני רוצה להזכיר לאדוני שישבנו שנינו אצל יושב-ראש הכנסת וקיבלתי על עצמי החלטה מבלי לשאול ולשתף את חברי לאופוזיציה, מתוך כבוד לפנייתו של יושב-ראש הכנסת, ואמרתי שפנייתו של יושב-ראש הכנסת בעניין הזה אמונה עלי – לא בכל עניין – גם אם הכרזנו האופוזיציה שאנחנו מנהלים קרב על כל דבר ועניין פרוצדורלי כעניין עקרוני ומהותי.

איתן כבל: בעניין הזה היתה לי מחלוקת פה, בפניכם, לאחר מכן, עם חברים שלי מהאופוזיציה.

איתן כבל: קודם כול, האירוע הזה מבזה את יושב-ראש הכנסת, הוא מבזה את הכנסת, הוא מבזה אותנו כולם.

<קריאות: - - -

איתן כבל: חברים, סליחה, אל תפריעו לי.

איתן כבל: הוא מבזה את הכנסת, הוא מבזה את כולנו היושבים פה.

איתן כבל: ובסופו של עניין כולנו התאחדנו, או רובנו התאחדנו כדי לתת את הקרדיט בראש ובראשונה ליושב-ראש הכנסת.

איתן כבל: כפי שנאמר, לא זו אף זו, כשראש הממשלה פנה בזמנו לנשיא, ולאחר מכן, אדוני היועץ המשפטי, גם ליושב-ראש הכנסת, כשהוא הודיע לו שעלה בידו להרכיב את הממשלה, בעצם התהליך החל.

איתן כבל: ובסופו של עניין, אני רוצה להזכיר לך, אדוני, שגם פניתי אליך בטלפון ושוחחתי אתך על השאלה מדוע יושב-ראש הכנסת איננו מודיע קבל עם ועולם על ההודעה שמסר לו ראש הממשלה כי עלה בידו להרכיב את הממשלה, כשצריך למסור את ההודעה הזאת.

איתן כבל: ואנחנו מוצאים את עצמנו, אדוני היועץ המשפטי, בהתבזות מוחלטת.

איתן כבל: כשאני אומר שראש הממשלה שיקר, אני אומר זאת לא ממקום שאני רוצה לומר זאת, בכל זאת הוא ראש ממשלה גם שלי, לגופו של עניין לאמירה שלו לאורך כל הדרך.

איתן כבל: וכשכתבים ופרשנים באו והטיחו בנו, חברי האופוזיציה, שאיננו עומדים על משימתנו ועושים את עבודתנו, כיוון שלא עלה באמת בידו של ראש הממשלה להרכיב את הממשלה ולהרכיב את הקואליציה - - -

זאב אלקין: זה בודקים בהצבעה באולם המליאה.

איתן כבל: אם תגיד את זה פעמיים, זה לא - - -

רוברט אילטוב: אז למה אנחנו לא מצביעים, אלקין?

זאב אלקין: יגיע הזמן.

רוברט אילטוב: הזמן עבר.

זאב אלקין: שמתי לב שאתמול הצבענו הרבה מאוד הצבעות, ולא שמתי לב - - -

רוברט אילטוב: ב-19:00 היינו צריכים להיות שם, אלקין.

חיים ילין: יש שמועה שהוא מחלק את החלל ואת המדע לשני תיקים עכשיו, בשביל שיהיה שקט.

מיקי רוזנטל: יש ביוספרה ואטמוספרה.

מיקי רוזנטל: ..

איתן כבל: חברים.

יואב קיש: 200 הסתייגויות – אתמול העברנו ברוב נגדכם, את זה כבר הספקתם לשכוח.

רוברט אילטוב: כן, אבל למה ב-19:00 אנחנו לא באולם שם?

רוברט אילטוב: למה אנחנו פה?

זאב אלקין: כי כל-כך נהנינו להיות אתכם פה בימים האחרונים, לא יכולים להיפרד.

רוברט אילטוב: כי בכל דקה מחולק עוד תיק ועוד תיק.

מיכל רוזין: צריך לדעת גם מתי להיפרד, אלקין.

זאב אלקין: קשה לי עם זה.

זאב אלקין: את רואה, מיכל, לא מצליח...

איתן כבל: אני מבקש מחבר הכנסת אלקין להגן עלי מפניו.

זאב אלקין: בבקשה.

<קריאה: מפניו של מי?

איתן כבל: של אלקין.

זאב אלקין: אני קורא לחבר הכנסת אלקין בפעם הראשונה.

זאב אלקין: .. בבקשה, חבר הכנסת כבל.

איתן כבל: ברשותכם, מה שאני מבקש לומר בעניין הזה שמעבר לעובדה שהרגע גם הונחה בפני היועץ המשפטי של הכנסת פנייה שלי ושל יושב-ראש המחנה הציוני – בקשה לבדוק האם חלו שינויים בהסכמים הקואליציוניים שהונחו בפנינו מבעוד מועד – כפי שידוע לכם, אנחנו נדרשים על-פי החוק ל-24 שעות בטרם הממשלה מושבעת – לעניות דעתנו נעשו שינויים בהסכמים הקואליציוניים, ולכן גם פנינו וביקשנו.

איתן כבל: היועץ כמובן לא יכול לדעת אם זה נעשה או לא נעשה, אבל לגופו של עניין גם פנינו ליושב-ראש, ואנחנו מבקשים שהעניין הזה ייבדק.

זאב אלקין: תודה רבה.

איתן כבל: סליחה.

איתן כבל: אני רוצה, אדוני, להזכיר - - -

זאב אלקין: משפט סיכום, חבר הכנסת כבל.

איתן כבל: אני מסיים, חבר הכנסת אלקין, ואני מבקש ממך, בסופו של עניין אני יודע, גם אתה על המדוכה, עדיין לא הודיעו אם תהיה שר או לא, אנחנו נילחם עבורך.

זאב אלקין: אחרי כל ההבטחות האלה מתחשק לי לבקש שלא יצביעו עלי היום, אלא ישמרו אותי כהצבעה נפרדת, ואז נראה אם זה עובר פה אחד, כן או לא.

זאב אלקין: אל תתחייבו יותר מדי, אחר-כך תהיו במצב כמו שפעם כחלון עבר כשר הרווחה, פה אחד מכל צדי הבית.

איתן כבל: אנחנו בכל מקרה האופוזיציה היום - - -

חיים ילין: הוא חלק מהקואליציה שלך, מה אתה עושה?

זאב אלקין: להיפך, ציינתי את זה לשבח, רק אמרתי: אל תתחייבו.

איתן כבל: אולי נצעק "צבע אדום", נכניס אותו לאיזה מקלט כל הזמן...

איתן כבל: אני מבקש משפט אחרון.

איתן כבל: אנחנו, האופוזיציה, בוודאות נצביע היום נגד, כדי להציל את כבודה של הכנסת, ואני מקווה שיושב-ראש הכנסת הפעם הזאת יראה שהוא לא נכנע לגחמותיו של ראש הממשלה ויציל את כבודה של הכנסת.

איתן כבל: תודה.

זאב אלקין: תודה רבה.

זאב אלקין: חבר הכנסת דב חנין, שלוש דקות בבקשה.

דב חנין: תודה לך, אדוני היושב-ראש, אדוני היועץ המשפטי, אתה תיארת בצורה מדויקת את המצב המשפטי שאנחנו נמצאים בו, פשוט היתה חסרה השורה האחרונה של המסקנה.

דב חנין: בשעה 19:00 היתה חייבת להיפתח ישיבת מליאת הכנסת, כי זו התוצאה המצטברת של פניית יושב-ראש הכנסת והחלטת הוועדה המסדרת שהתקבלה כאן אתמול בהתנגדותי.

דב חנין: לכן ישיבת הכנסת היתה צריכה להיפתח בשעה 19:00.

דב חנין: העובדה שישיבת הכנסת לא נפתחה בשעה 19:00 היא חמורה ביותר, היא חסרת תקדים, והיא מצב שדומה מאוד לסוג של הפיכה.

דב חנין: המוסד הקובע, הריבון, של מדינת ישראל, קובע צורת התכנסות, היתה צריכה להתבצע ההתכנסות הזאת, נעשה פה מהלך כוחני, בלתי חוקי, הכנסת לא התכנסה במועד.

דב חנין: בזהירות רבה אני אומר שאני לא זוכר מצב כזה שלאחר שהתקבלה החלטה על מועד כינוסה של הכנסת, בגלל שזה לא היה נוח לממשלה, או למישהו זה לא היה נוח, הכסת לא התכנסה.

דב חנין: הדבר הזה הוא דבר חמור ביותר ומסוכן.

דב חנין: ולכן אני אומר, אדוני היושב-ראש, שהדרך היחידה כרגע שפתוחה בפנינו היא לבטל את הישיבה המיוחדת הזאת, שנקבעה להיום, לאפשר ליושב-ראש הכנסת במסגרת סמכותו החוקית, ואין ספק שיש לו סמכות חוקית, לכנס את מליאת הכנסת, מצדי ביום שני בבוקר, בשעה שתיראה לו.

דב חנין: אני גם חושב שעל זה אפשר יהיה להגיע להסכמה, כולנו.

דב חנין: אני מצטער על כל הפרוצדורה העקומה הזאת, זה גם מה שהצעתי אתמול, חבל שההצעה הזאת לא התקבלה מראש.

דב חנין: אני רוצה לפנות אליכם, עמיתי חברי הכנסת, אני לא פונה לחברי הכנסת מהליכוד בהקשר הזה, אבל אני כן פונה לחברי כולנו: אתם מתחילים את דרככם בכנסת באחד האירועים היותר מבישים מבחינה פרלמנטרית.

דב חנין: אני יודע שאתם רוצים להיות בקואליציה, זה לגיטימי להיות בקואליציה, אבל חברות וחברים גם בקואליציה יש גבול, ואם אתם לא תשימו גבולות בקואליציה, אני אומר לכם שאתם תגיעו עם הקואליציה הזאת למקומות מאוד אפלים, וזה נכון לגבי כולנו, זה נכון לגבי ש"ס, זה נכון לגבי יהדות התורה.

זאב אלקין: תודה רבה, חבר הכנסת חנין.

זאב אלקין: בבקשה, חברת הכנסת רויטל סויד.

זאב אלקין: שלוש דקות.

מכלוף מיקי זוהר: למה לא דיברת אתי?

מכלוף מיקי זוהר: יכולת גם לשכנע אותי ...

מיכל רוזין: האם היושב-ראש לא היה צריך לכנס ולהודיע במליאה שהוא מבקש כינוס ועדה מסדרת כדי לדחות את הדיון?

זאב אלקין: אחרי חברת הכנסת סויד – חבר הכנסת פולקמן, לאחר מכן – חבר הכנסת חסון, חבר הכנסת מגל, חבר הכנסת אילטוב, חבר הכנסת חמד עמאר וחבר הכנסת מרגי.

זאב אלקין: זאת רשימת הדוברים.

עפר שלח: זאב, ביקשתי את רשות הדיבור, סליחה.

עפר שלח: ביקשתי את רשות הדיבור עוד לפני שחלק מהאנשים היו בחדר.

עפר שלח: צר לי.

זאב אלקין: לא אני מנהל את הרישום, אז אני מתנצל בשם הצוות.

זאב אלקין: אני מוסיף גם את עפר שלח ובזה אני נועל את רשימת הדוברים.

זאב אלקין: בבקשה.

זאב אלקין: בבקשה, חברת הכנסת סויד.

זאב אלקין: שלוש דקות.

רויטל סויד: מה שקורה כאן עכשיו הוא המשך ישיר לכל מה שאנחנו רואים השבוע.

רויטל סויד: זה מבזה אותנו, אבל זה בעיקר מבזה את הציבור, שכך הממשלה שלו נרקמת, שראש הממשלה לא מסוגל להקים ולבנות את הממשלה שלו עד שהוא לא מחזיק כבני ערובה את חברי הסיעה שלו.

רויטל סויד: שבוע שלם נשארנו שלושה ימי דיונים, היינו במליאה עם ועדה מסדרת שעבדה כל הלילה, כי ראש הממשלה לא נתן אמון בחברי הסיעה שלו ובשרים המתהווים שייבחרו כדי שיישארו פה ויצביעו אמונים אחר כך בממשלה.

רויטל סויד: ומה שקורה עכשיו זה בדיוק אותו דבר, כי הרי העברנו חוק השבוע, האופוזיציה התנגדה, אבל הקואליציה אישרה, והחוק הזה בא ואומר שאפשר להצביע היום על הממשלה גם אם לא כל השרים ימונו, אבל האמון והביזוי הוא של הציבור, וזה נעשה על-ידי סיעת הליכוד, שפשוט איננה נותנת אמון בראש הממשלה שלי.

רויטל סויד: אז אנחנו יושבים פה וכל אחד מאתנו לא ילך לעיסוקיו, אבל בעיקר מה שצריך לראות פה זה איך הממשלה הזאת איננה נותנת אמון בראש הממשלה שלה.

זאב אלקין: תודה רבה, חברת הכנסת סויד.

זאב אלקין: חבר הכנסת פולקמן, בבקשה.

רועי פולקמן: בקצרה רק לומר שאני מבקש, אדוני היושב-ראש, לבחון אפשרות, מפאת כבודם של המוזמנים הרבים שכבר הגיעו – לבחון אפשרות לקצר את השלב הראשון של הדיון, מכיוון שממילא הוא מתאחר לשעות מאוחרות מאוד.

רועי פולקמן: יש פה הרבה מאוד מוזמנים שהגיעו.

זאב אלקין: אני לא מציע.

זאב אלקין: אני לא מציע.

זאב אלקין: חבר הכנסת פולקמן, אני לא מציע לך, כי זכותה של האופוזיציה לדבר.

זאב אלקין: אם רוצים לקצר את אורך הדיון, סיעות הקואליציה או חלקן יכולות לוותר על זמן הדיבור שלהן.

זאב אלקין: היות שהיה סיכום ביני לבין חבר הכנסת כבל בנוכחות יושב-ראש הכנסת לגבי אורך הדיון וזמן הדיון שיהיה לסיעות הקואליציה והאופוזיציה, אני לא חושב שנכון לשנות את זה.

זאב אלקין: נכון שיש לנו כאן רוב לשנות את זה, אני חושב שלא נכון לעשות זאת.

זאב אלקין: מי שרוצה לקצר את הדיון – כל סיעה רשאית לוותר על זכות הדיבור, וממילא הדיון יתקצר.

רוברט אילטוב: שלח אותו לצפון קוריאה, כך זה עובד.

זאב אלקין: בבקשה.

זאב אלקין: חבר הכנסת יואל חסון, שלוש דקות.

יואל חסון: תודה, אדוני היושב-ראש - - -

<קריאות: - - -

איילת נחמיאס ורבין: יואל חסון מחכה לזכות הדיבור שלו, חברים.

מכלוף מיקי זוהר: אני אומר בכלל, בואו נגלה את כל - - -

איילת נחמיאס ורבין: להגלות, רעיון טוב...

מיכל בירן: זה רק עניין של זמן.

חיים ילין: מיקי, זה בדיוק מה שהוא עשה.

זאב אלקין: חבר הכנסת חסון, אתה בזכות דיבור.

איילת נחמיאס ורבין: לא, זאב, חבר הכנסת מיקי זוהר הציע להגלות את האופוזיציה.

חיים ילין: קודם כול, תגלה את ראש הממשלה שעושה צחוק מכולנו, והוא חושב שהגשש החיוור קובע גם - - -

איילת נחמיאס ורבין: אדוני חובש כיפה, הוא חושש מחורבן בית שלישי, אז בבקשה, בואו תגלו אותנו.

זאב אלקין: תודה רבה.

זאב אלקין: תודה רבה לחברת הכנסת נחמיאס.

<קריאה: זה רעיון דמוקרטי בעיקר, מיקי ...

זאב אלקין: הראש שלי בסדר גמור, הוא עם כיפה.

<קריאות: - - -

רוברט אילטוב: אפילו אלקין לא חשב להגלות את האופוזיציה.

חיים ילין: אולי הוא רוצה לעשות לנו גם טרנספר.

מיכל רוזין: אם הגליה, אני דורשת לגולג בסיביר.

זאב אלקין: בבקשה.

זאב אלקין: חבר הכנסת חסון בזכות דיבור.

זאב אלקין: חברי האופוזיציה, אתם נורא לא מקפידים על זכות הדיבור של החברים שלכם.

חיים ילין: אדוני היושב-ראש, עושים לנו טרנספר פה, שנשתוק?

זאב אלקין: חס וחלילה.

זאב אלקין: אני אגן על זכותכם שלא יעשו לכם טרנספר מהחדר הזה.

זאב אלקין: מצדי תישארו - - -

<קריאות: - - -

חיים ילין: במיוחד העולים החדשים, שלא יחזירו אותם חזרה.

איילת נחמיאס ורבין: תודה רבה ליושב-ראש.

זאב אלקין: חבר הכנסת חסון, בבקשה שלוש דקות.

<קריאות: - - -

איילת נחמיאס ורבין: להגלות אותנו?

זאב אלקין: חברת הכנסת נחמיאס, אני קורא אותך לסדר פעם ראשונה.

מיכל רוזין: אולי תרגיע את החבר שלך עם הגליית האופוזיציה.

זאב אלקין: אותו אני לא שומע עד לפה, את חברת הכנסת נחמיאס אני שומע.

מיכל רוזין: הוא מדבר, הוא מציף פה את העניינים.

מיקי לוי: המשא-ומתן ממשיך, ראש הממשלה הציע לחבר הכנסת דיכטר סגן שני לענייני עורף במשרד הביטחון.

זאב אלקין: חבר הכנסת לוי, אתה מפריע.

זאב אלקין: אתה דיברת, לא הפריעו לך.

זאב אלקין: בבקשה, חבר הכנסת חסון.

זאב אלקין: שלוש דקות.

יואל חסון: תודה רבה, קודם כול אני רוצה להביע תמיכה - - -

<קריאות: - - -

יואל חסון: אני מנסה לדבר, אני לא מצליח.

יואל חסון: אני רוצה לומר לך, חבר הכנסת זוהר - - -

<קריאות: - - -

יואל חסון: חבר הכנסת זוהר, אני רוצה להציע לך בפעם הבאה, כשאתה אומר דברים כל-כך חזקים ומקסימים, תגיד את זה למיקרופון, כדי שכולם ישמעו.

זאב אלקין: חבר הכנסת חסון, בבקשה תשתמש בזכות הדיבור שלך, או שאתה מוותר עליה?

יואל חסון: אני רוצה לומר לכם, חברי חברי הכנסת, אנחנו כאן חיים בתוך הבועה הזאת, בתוך הוויכוח אופוזיציה-קואליציה, ולפעמים קצת לא מסתכלים החוצה, ואני חושב שהתמונה שתיחקק בזיכרונו של הציבור הישראלי זה אותו סיבוב פרסה של רכב השרד של כבוד נשיא המדינה, שהיה ממש כאן, בפתחה של הכנסת, ונאלץ לחזור על עקבותיו.

יואל חסון: אני חושב שזאת הדוגמה או הסמל הביזיוני ביותר לתקומת הממשלה הזאת, שנולדה בחטא באופן המובהק ביותר, ובסוף אנחנו צריכים להסתכל גם על הציבור.

יואל חסון: ובכלל ראש הממשלה הזה - -

יעקב מרגי: תגיד איך קוראים לו.

יעקב מרגי: מה זה "הזה"?

יואל חסון: - - בכל מיני סיבובים, ראש הממשלה שלי – תהיו רגועים, הוא גם שלי – ראש הממשלה שלנו בסיבובים הקודמים שלו היה סוג של מפריט.

יואל חסון: אתם זוכרים, קראו לו "המפריט הלאומי", היום הוא מוכיח שהוא גם המפרק הלאומי.

יואל חסון: הוא באמת מוכיח יכולות של פירוק של משרדים ותתי-משרדים ואגפי משרדים ומחלקות של משרדים ובהחלט מוכיח - - -

ענת ברקו: נדמה לי שהתנועה שאתה שייך אליה.

ענת ברקו: ציפי לבני היא המפריטה הלאומית, עד כמה שאני יודעת.

<קריאה: לא, היא הטרמפיסטית.

יואל חסון: - - - מוכיח לכולנו, חברי חברי הכנסת, שזה בכלל לא משנה מה יעשו - - -

קארין אלהרר: איך את מסוגלת להגן עליו, אני לא מבינה.

קארין אלהרר: איך את מסוגלת להגן על מה שהוא עושה?

קארין אלהרר: תסבירי את זה.

יואל חסון: חברת הכנסת אלהרר, אני באמצע דיבור.

זאב אלקין: היא רגילה להפריע, אז היא כבר מפריעה לך.

זאב אלקין: היא לא מבחינה, אתה מבין?

זאב אלקין: בבקשה.

יעקב מרגי: בקואליציה היא היתה יותר מנומסת.

קארין אלהרר: אני רק נכנסתי.

קארין אלהרר: מה אתם רוצים?

זאב אלקין: בבקשה, חבר הכנסת חסון.

יואל חסון: אני גם מצביע כאן על בעיה פרלמנטרית מאוד עמוקה, חברי חברי הכנסת, שאנחנו כפרלמנטרים באופוזיציה או בקואליציה נרצה לשאול שאילתות או נעלה כל מיני הצעות לסדר - -

קארין אלהרר: אין את מי.

יואל חסון: - - כבר לא יהיה ברור מי יענה לנו על השאילתה הזאת או על ההצעה לסדר הזאת, האם זה יהיה סגן השר הראשון או סגן השר השני - -

יעקב מרגי: אני אתן לך שבועיים הסתגלות.

יואל חסון: - - האם זה יהיה תת-השר לענייני דת - -

מיכל רוזין: פשוט לא יענו לך.

מיכל רוזין: לא הבנת?

יואל חסון: - - או תת-השר לעניינים אחרים.

יואל חסון: באמת, אני לא יודע איך - - -

יואב קיש: אני מבטיח לך שתקבל תשובה.

יואל חסון: - - - ואיך המדינה תתנהל בצורה הזאת.

מיכל רוזין: אני מבטיחה לך שזה לא יקרה, יואב קיש.

יואל חסון: ובשורה התחתונה, לסיכום, חברים, אני חושב שהמסקנה שכולנו מגיעים אליה היא שהיה לנו את נתניהו בבחירות כקמפיינר ענק, אבל יצא בסופו של דבר שהוא ראש ממשלה קטן.

זאב אלקין: תודה רבה.

זאב אלקין: חבר הכנסת ינון מגל.

ינון מגל: אומנם אני חבר כנסת רק שעתיים בערך, אבל אני חייב להביע תמיהה.

ינון מגל: מה קרה?

ינון מגל: אז יש בעיה טכנית - - -

<קריאות: - - -

מיכל רוזין: ניסן, אתה רוצה להסביר לו מה הבעיה?

<קריאות: - - -

רויטל סויד: ינון, מה עישנת לפני שאמרת את זה?

חיים ילין: הם מעשנים שם, זאת הסיבה כנראה.

ינון מגל: אתה רוצה להגיד עוד פעם "מעשנים"?

ינון מגל: בואו נספר את כל הבדיחות כבר עכשיו על מסטולים, שנהיה מבסוטים.

חיים ילין: הם עושים בדיחה מהמדינה.

ינון מגל: אני לא הפרעתי לך, נכון?

ינון מגל: עם כל הכבוד, מה שאני רואה פה בימים האחרונים זה אופוזיציה שמשחקת משחקים של ילדים.

<קריאות: - - -

מיכל בירן: זה חבר כנסת שמכין את המעבר שלו לפריימריז של הליכוד?

ינון מגל: תני לי לדבר.

ינון מגל: שנייה.

איתן כבל: תגיד מה שאתה רוצה, אבל אל תטיף לנו.

ינון מגל: דיברת, לא הפרעתי לך.

איתן כבל: אתה אמרת - - -

זאב אלקין: שנייה.

זאב אלקין: איתן, איתן.

ינון מגל: הפרעתי לך?

מיכל רוזין: היום הצהיר חבר הכנסת סלומינסקי שהוא לא יסכים לשום דחייה נוספת.

מיכל רוזין: הוא חבר סיעה שלך.

מיכל רוזין: שאל אותו למה הוא אמר את זה.

זאב אלקין: חבר הכנסת כבל, רק להזכירך, אתם במשך 40 דקות מטיפים לנו, אז מותר לו שלוש דקות להטיף לך.

איתן כבל: מעניין למה.

איתן כבל: מעניין למה.

ינון מגל: יש פה מונופול על הצדק לאופוזיציה.

ינון מגל: הם מהשמאל.

ינון מגל: השמאל קובע פה מי בסדר ומי לא בסדר - -

מיקי לוי: איך אתה קובע שהם מהשמאל?

ינון מגל: - - אז בואו, רבותי, תהיו בשקט שתי דקות.

רוברט אילטוב: כי גם הוא עושה טעות טכנית.

ינון מגל: עם כל הכבוד לכם, תהיו בשקט שתי דקות.

מיכל רוזין: אתה לא אחראי להשתיק אותנו.

ינון מגל: תהיי בשקט, שמעתי אותך.

מיכל רוזין: הוא אחראי לזה, לא אתה.

מיכל רוזין: אתה לא תגיד לי "שקט" - -

ינון מגל: תהיי בשקט, את צועקת.

זאב אלקין: חבר הכנסת מגל, אני מציע - - -

מיכל רוזין: - - בשביל זה יש יושב-ראש ועדה.

מיכל רוזין: אתה לא תגיד לי "שקט".

זאב אלקין: חבר הכנסת מגל, אני מציע, אתה תשתמש בזמן הדיבור שלך.

מיכל רוזין: - - -

זאב אלקין: חברת הכנסת רוזין.

זאב אלקין: חבר הכנסת מגל, אני מציע תשתמש בזמן הדיבור שלך כדי לדבר לחברי הוועדה ולא לחברת הכנסת רוזין, תשמור את התענוג הזה לי, אני כבר מספר ימים בעניין הזה.

ינון מגל: מה קרה?

ינון מגל: אם יש לאופוזיציה טענות אמיתיות על מה שקורה, זה נכון.

ינון מגל: אגב, היחיד שדיבר לעניין זה חבר הכנסת דב חנין, ובאמת יש כאן בעיה שהכנסת לא התכנסה בשעה 19:00 ויש פה עניין אמיתי, אבל מה כל הפסאדה הזאת ולהאריך דיונים?

ינון מגל: זאת הדרך של האופוזיציה - - -

מיקי רוזנטל: אתה חבר בקואליציה, אתה לא חייב להגן על כל דבר שהיא עושה.

ינון מגל: אני לא חייב, אבל אני לא רוצה.

מיקי רוזנטל: אתה כבר לא מוצא נימוקים, אז חלאס, די.

ינון מגל: אל תגיד לי "חלאס", בשביל - - -

מיקי רוזנטל: אתה נותן פה ציונים לכולם?

ינון מגל: אתה נותן ציונים.

ינון מגל: אתם נותנים ציונים, אז טלו קורה מבין עיניכם.

איתן כבל: חבר'ה, אל תפריעו לו.

איתן כבל: דבר.

איתן כבל: דבר.

מיכל רוזין: כל הסיעה שלך עם המשפחות מחכות פה.

איתן כבל: מיכל, שהסיוט יסתיים מהר.

ינון מגל: זאת התנהגות ילדותית, מטופשת.

ינון מגל: זאת דעתי.

זאב אלקין: אל תפריעו לחבר הכנסת מגל.

מיקי רוזנטל: נשיא המדינה נסע הביתה בבושת פנים כשלא היה פה כלום.

מיקי לוי: נשיא המדינה הגיע לכאן ב-19:00 בערב.

ינון מגל: זאת התנהגות של גן ילדים.

מיקי לוי: גם נשיא המדינה זה התנהלות של גן ילדים, כשנשיא מדינה מגיע לכאן כמו אחרון החפאשים וצריך לחזור חזרה לבית הנשיא?

רוברט אילטוב: כי זה גן ילדים.

מיקי לוי: זה הזלזול בנשיא המדינה.

מיקי לוי: בושה וחרפה.

זאב אלקין: חבר הכנסת לוי, אני קורא אותך לסדר פעם ראשונה.

מיקי לוי: זו בושה.

זאב אלקין: אני קורא אותך לסדר פעם שנייה.

זאב אלקין: אתה לא בזכות דיבור.

זאב אלקין: דיברת.

זאב אלקין: בבקשה, חבר הכנסת אילטוב.

זאב אלקין: שלוש דקות.

מכלוף מיקי זוהר: אדוני היושב-ראש, אני מבקש לדעת אם חבר הכנסת טיבי היה אצל ביבי עכשיו ...

מכלוף מיקי זוהר: איפה היית עד עכשיו?

עפר שלח: היה וקיבל סגן שר שני, מיקי...

עפר שלח: למה אתה מודאג?

יואל חסון: אבל שני.

יואל חסון: אבל שני, חבר הכנסת זוהר, לא ראשון.

רוברט אילטוב: מי בזכות הדיבור?

זאב אלקין: חבר הכנסת אילטוב, שלוש דקות.

רוברט אילטוב: תודה רבה.

ג'מאל זחאלקה: - - -

זאב אלקין: הרשימה כבר ננעלה, הכרזתי.

<קריאות: - - -

יעקב מרגי: הוא אמר.

יעקב מרגי: אמר.

יעקב מרגי: אמר.

זאב אלקין: מה לעשות, אם הייתם באים לפתיחת הישיבה - - -

ג'מאל זחאלקה: יותר טוב שתיתן לי, ולא על-ידי קריאות ביניים.

זאב אלקין: הודעתי כבר לפני הרבה זמן שהרשימה ננעלה.

זאב אלקין: בבקשה, חבר הכנסת אילטוב.

רוברט אילטוב: אני לא יכול להתחיל לדבר.

זאב אלקין: אתה יכול.

זאב אלקין: אתה יכול.

זאב אלקין: אתה יכול גם לשתוק שלוש דקות, זאת זכותך, אבל שלוש הדקות התחילו.

רוברט אילטוב: כבוד היושב-ראש, קודם כול, אתה כיושב-ראש צריך לדאוג שאני אדבר שלוש דקות, ולא שיפריעו לי ואחר-כך תגיד: אתה יכול לשתוק.

זאב אלקין: קשה לי להשתלט על חברי האופוזיציה.

ינון מגל: אתה באמת נתת לדבר?

רוברט אילטוב: אתה צריך להשתלט על כולם, אם אתה לא יכול, אז תוותר על התפקיד.

זאב אלקין: עוד מעט.

ינון מגל: אתה באמת נותן לאחרים לדבר.

רוברט אילטוב: לא שאלתי אותך.

רוברט אילטוב: אתה בטעות טכנית פה.

ינון מגל: אותך בטוח הקדוש ברוך הוא שלח אותך.

רוברט אילטוב: הגעתי לפה בבחירות חופשיות, אדוני.

זאב אלקין: חבר הכנסת אילטוב.

זאב אלקין: אל תפריעו לו לדבר.

אחמד טיבי: תשקול את דבריך מחדש.

זאב אלקין: חבר הכנסת טיבי, אל תפריע לחבר הכנסת אילטוב לדבר.

רוברט אילטוב: כבוד היושב-ראש, אנחנו - - -

טלב אבו עראר: - - -

זאב אלקין: הרשימה ננעלה, הודעתי את זה.

טלב אבו עראר: אדוני, באתי באופן - - -

זאב אלקין: אי-אפשר לבוא לקראת סוף הישיבה.

זאב אלקין: תודה רבה.

<קריאה: הוא בא מהנגב כדי לדבר.

זאב אלקין: תודה רבה.

זאב אלקין: חבר הכנסת אילטוב, בבקשה.

טלב אבו עראר: אם זה יגלוש ליום שישי - - -

זאב אלקין: אתה מפריע למהלך הדיון.

זאב אלקין: אני קורא אותך לסדר פעם ראשונה.

טלב אבו עראר: - - -

זאב אלקין: אני קורא אותך לסדר פעם שנייה.

טלב אבו עראר: - - -

זאב אלקין: אני קורא אותך לסדר פעם שלישית.

זאב אלקין: נא לצאת.

טלב אבו עראר: אתה קיצוני, ממש גזען.

זאב אלקין: נא לצאת.

זאב אלקין: נא לצאת.

זאב אלקין: )

זאב אלקין: חבר הכנסת טלב אבו עראר יוצא ממליאת הוועדה.

זאב אלקין: (

רוברט אילטוב: כבוד היושב-ראש, פניתם אתמול לוועדה המסדרת, ביקשתם שאנחנו נקבל את ההסכמה שעשיתם בינך לבין יושב-ראש העבודה והתנועה - -

<קריאה: סיעה.

רוברט אילטוב: - - סיעת המחנה הציוני, וביקשתם שנתמוך בסיכום.

רוברט אילטוב: כבוד היושב-ראש, אני לא שומע את עצמי.

זאב אלקין: אני מזמן אמרתי שיריב צדק והיית צריך להיות יו"ר הקואליציה.

זאב אלקין: בבקשה, נא להמשיך.

רוברט אילטוב: כנראה זה לא יקרה בקדנציה הזאת.

<קריאה: אל תתחייב.

זאב אלקין: אל תתחייב.

זאב אלקין: בבקשה, חבר הכנסת אילטוב.

רוברט אילטוב: זה לא יקרה בממשלה הזאת.

זאב אלקין: גם לזה אל תתחייב.

זאב אלקין: בבקשה, נא להמשיך.

רוברט אילטוב: קיבלנו את הבקשה שלכם, ובסופו של דבר, מה שקורה פה היום, שלא היינו יכולים להתכנס ב-19:00 בלי שינוי לפי תקנון שהיה מתבקש לו הייתם רוצים לעשות את זה מראש.

רוברט אילטוב: אי-אפשר לדחות את זה בשעתיים - - -

<קריאה: אנחנו מדברים שעתיים.

רוברט אילטוב: את זה היינו צריכים לעשות לפני הזמן, לא כשהיינו צריכים להתכנס בכנסת.

רוברט אילטוב: לכן אני מבקש מהיועץ המשפטי לכנסת לתת לנו את חוות הדעת המשפטית, האם לא עברנו פה על התקנון ועל החוק, ובעצם כשהודיע ראש הממשלה שיש בידו להרכיב את הממשלה, עד רגע זה אין יכולת להרכיב ממשלה, למרות שהקואליציה ביקשה את הזמן ואת היום.

רוברט אילטוב: אנחנו היינו מוכנים ללכת גם על יום שני, יכולנו ללכת גם על יום שלישי.

רוברט אילטוב: כל יום שהייתם מבקשים, היינו מקבלים.

זאב אלקין: יום שלישי זה קואליציה אחרת כבר, אבל בסדר.

רוברט אילטוב: לא משנה.

עפר שלח: גם לזה היינו מוכנים.

רוברט אילטוב: גם לזה כנראה היינו מוכנים.

רוברט אילטוב: אבל אתם ביקשתם - - -

זאב אלקין: אני לא בטוח.

רוברט אילטוב: כבוד היושב-ראש, אתם ביקשתם להקדים את זה, אתם ביקשתם את השעה, חלק מהאופוזיציה, כולל אותי, קיבלנו את הבקשה שלכם, אמרנו שיש בידי הקואליציה להרכיב את הממשלה, צריך לתת לה את האפשרות הזאת.

רוברט אילטוב: יש הסכמה, אנחנו מקבלים אותה.

רוברט אילטוב: זה בסדר, אפשר להיות דורסני, אפשר לנצח בהצבעות בוועדה, אבל בטח ובטח אם קבענו זמן וקבענו לפי התקנון, ולפי הכללים ולפי החוק – בטח אי-אפשר להפר את זה ברגל גסה כפי שזה קורה היום.

רוברט אילטוב: תודה.

קארין אלהרר: אז סתם שינינו חוק-יסוד?

זאב אלקין: תודה רבה.

זאב אלקין: חבר הכנסת חמד עמאר.

זאב אלקין: שלוש דקות.

אחמד טיבי: לפני חמד - - -

זאב אלקין: חבר הכנסת טיבי, אתה לא בזכות דיבור.

מיכל רוזין: מה אומר מקלב?

מיכל רוזין: מה אומר ליצמן?

אחמד טיבי: - - - ב-23:45 חברי הכנסת המוסלמים.

אחמד טיבי: ביקשנו בישיבה המסדרת האחרונה ממך להתחשב בזה.

זאב אלקין: כבר כשהיה פה דיון אמרנו שלצערי יש תקדימים כאלה, שזה קרה, שהדיון גלש גם ליום שישי בלילה.

אחמד טיבי: אז לא היתה דרישה של חברי הכנסת המוסלמים.

זאב אלקין: גם על תקציב, גם על הקמת הממשלה, וגם אז היתה - - -

אחמד טיבי: מה אומר היועץ המשפטי?

קארין אלהרר: אם היה עוול בעבר, למה לגלוש?

רוברט אילטוב: אין בעיה שהדיון במליאה יגלוש גם למחר ומחרתיים.

<קריאה: יש בעיה.

יעקב מרגי: לא, לא.

חיים ילין: זה פיקוח נפש, מרגי.

זאב אלקין: חבר הכנסת חמד עמאר.

זאב אלקין: בבקשה, שלוש דקות.

חמד עמאר: אדוני היושב-ראש, אני אפנה ליועץ המשפטי - - -

אחמד טיבי: מותר לגלוש לשישי, אסור לשבת?

חיים ילין: בבית הכנסת נצביע...

יעקב מרגי: מותר.

יעקב מרגי: נשים את הכנסת על הפלטה, הכול יהיה בסדר...

זאב אלקין: בבקשה, חבר הכנסת חמד עמאר, שלוש דקות.

זאב אלקין: הזמן התחיל.

מיקי רוזנטל: זה פיקוח נפש, ממשלה כזאת.

מיקי רוזנטל: ..

זאב אלקין: חבר הכנסת רוזנטל, נא לא להפריע לחבר הכנסת חמד עמאר.

זאב אלקין: בבקשה.

חמד עמאר: אדוני היושב-ראש, אני פונה ליועץ המשפטי מבחינה טכנית, מבחינה חוקית.

חמד עמאר: יושב-ראש הכנסת היה יכול לפתוח את המליאה ב-19:00 ולהוציא להפסקה עד 21:00, ואז לא היינו צריכים להתכנס כאן ולא היינו צריכים לעשות כל מה שאנחנו עושים כאן.

חמד עמאר: אני עדיין לא מבין למה הוא לא עשה את זה.

חמד עמאר: זה מבזה יותר לפתוח את המליאה ולסגור אותה להפסקה או - - -

יפעת שאשא ביטון: מה הבעיה שהיינו מסיימים את הדיון ברגע ויוצאים להפסקה?

קארין אלהרר: פרוצדורה יוצרת מהות.

זאב אלקין: נא לא להפריע לחבר הכנסת חמד עמאר.

יפעת שאשא ביטון: אני רוצה להבין את הרציונל.

זאב אלקין: נא לא להפריע.

קארין אלהרר: יש רציונל, הוא צודק.

חמד עמאר: אני רוצה עכשיו לשמוע את היושב-ראש אם הוא מבטיח שהדחייה האחרונה שלנו היא ל-21:00.

זאב אלקין: חבל שלא היית פה בתחילת הדיון, התבטאתי בעניין הזה.

חמד עמאר: אמרת שזאת הדחייה האחרונה?

זאב אלקין: אתה יכול לעיין בפרוטוקול הישיבה.

חמד עמאר: הדחייה האחרונה שלנו ל-21:00?

זאב אלקין: אתה אמרת.

זאב אלקין: אני אמרתי משהו אחר.

זאב אלקין: אני ממליץ לך לעיין בפרוטוקול.

חמד עמאר: לא הייתי כאן.

חמד עמאר: קיבלתי את ההודעה על הוועדה חמש דקות לפני.

זאב אלקין: זה אופיה של ועדה מסדרת.

חמד עמאר: קיבלתי הודעה חמש דקות לפני הישיבה.

חמד עמאר: הייתי בדרך למליאה, באתי לכאן.

זאב אלקין: זה אותו מרחק.

זאב אלקין: תודה רבה, חבר הכנסת חמד עמאר.

חמד עמאר: עוד לא סיימתי, לא דיברתי שלוש דקות.

זאב אלקין: האמת שכן, אבל אני אוסיף לך זמן כי אני הפרעתי.

זאב אלקין: בבקשה, עוד דקה.

חמד עמאר: אתמול הצבענו בעד כינון הממשלה שיהיה היום ב-19:00.

חמד עמאר: אמרנו שיהיה ב-19:00, שכבר תהיה ממשלה במדינת ישראל.

חמד עמאר: אבל להגיע לכאן ב-19:00, עכשיו אנחנו דוחים ל-21:00, וגם אתה לא מתחייב שזה יהיה ב-21:00, אני לא יודע מתי זה יהיה.

חמד עמאר: אני חושב שצריך כבוד לכנסת, כבוד לחברי הכנסת, כבוד למשפחות שהגיעו ולהגיד להן: תבואו ביום שני.

חמד עמאר: עד יום שני יהיה לו הרבה זמן, יהיה לו יום שישי, יהיה לו יום שבת, יהיה לו יום ראשון - -

מיקי רוזנטל: הוא ימכור גם את ים המלח עד יום שני, השתגעת.

חמד עמאר: - - ואז יביאו אותנו ביום שני, ואז יבואו ביום שני, ואולי ביום שני לא תהיה לו ממשלה, ואז ממילא נלך לבחירות.

חמד עמאר: אני לא מבין, ראש הממשלה - - -

<קריאות: - - -

עפר שלח: יש לים המלח שני חלקים.

חמד עמאר: חבר'ה, אתם לוקחים את זה קצת בצחוק.

חמד עמאר: אתם יודעים מה זה - -

<קריאות: - - -

מיקי רוזנטל: הוא ימכור את כל המדינה עד יום שני.

חמד עמאר: - - ראש הממשלה הולך לנהל מדינה.

<קריאה: אתה ראית שנוהלה פה מדינה?

חמד עמאר: הוא לא יכול לנהל מדינה, הוא לא מצליח לנהל את מפלגת הליכוד.

חמד עמאר: אין לו בעיה עם שום מפלגה, אמרתי את זה לפני שבוע.

חמד עמאר: נגמר הכול לפני יותר משבוע.

איתן כבל: הזהרנו אותו שלא כדאי לו לקבל 30 מנדטים.

חמד עמאר: עם 30 מנדטים, עם חברי הליכוד והוא לא מצליח.

חמד עמאר: אתם קולטים מה קורה כאן?

זאב אלקין: תודה רבה.

זאב אלקין: תודה רבה, חבר הכנסת עמאר.

חמד עמאר: הוא לא מצליח לנהל את מפלגת הליכוד.

חמד עמאר: איך ינהל לנו מדינה?

זאב אלקין: תודה רבה.

זאב אלקין: עפר שלח – אחרון הדוברים.

זאב אלקין: בבקשה, שלוש דקות.

קארין אלהרר: איך הוא אחרון?

עפר שלח: אדוני היושב-ראש - -

זאב אלקין: זאת הרשימה.

זאב אלקין: היא ננעלה, כפי שאמרתי.

עפר שלח: - - הבית הזה הוא לא רק - - -

יעקב מרגי: אני מבין שמחקת אותי.

זאב אלקין: אתה צודק.

עפר שלח: - - - הוא לא רק התוצאות של ההצבעות.

עפר שלח: אני אומר את זה לכמה מחברי, חברי הכנסת החדשים.

עפר שלח: אני כשנתיים פה, אתה כנראה כבר נהיה ותיק.

עפר שלח: הבית הזה הוא לא רק התוצאה של ההצבעות שיש פה.

עפר שלח: אם הוא התוצאה של ההצבעות, אנחנו יכולים לרשום את זה הרי מראש, זה ברור, וללכת הביתה.

עפר שלח: הבית הזה הוא טקס, הבית הזה הוא נוהל, הבית הזה הוא מה שראוי ומה שלא ראוי.

עפר שלח: ולאורך כל השבוע הזה – אני מחבר את מה שקורה היום למה שאנחנו רואים פה לאורך כל השבוע הזה, והיטיבה להגיד חברת הכנסת סויד, כל זה היה מיותר לחלוטין – הוא היה מיותר לחלוטין.

עפר שלח: אפשר היה להקים פה ממשלה, ממשלה עם משילות, ואחר כך לדון כמו שצריך במה שהיה אפשר לדון ולעשות את הטקס והנוהל כמו שצריך, כדי לכבד את הבית הזה.

עפר שלח: וכמו שאמרו פה לפני, את הדברים האלה רואים בחוץ.

עפר שלח: אנחנו פה באולם הסגור, וכולנו חברים, והכול בדחקות.

עפר שלח: רואים את זה בחוץ, וזו פרסה שלא היתה כמוה.

עפר שלח: ואני אומר: לכבודו של הבית הזה – אנחנו חברי הבית הזה.

עפר שלח: אני חושב שלי יש פריבילגיה שאין פה להרבה, סירבתי גם להיות שר וגם להיות סגן שר, אז אני בסיטואציה מאוד נוחה.

עפר שלח: אני מעדיף את הבית הזה על הרבה מאוד דברים – ואני אומר לך שלכבודו של הבית הזה, שאני יודע שהוא יקר לך, ואנחנו עבדנו יחד ועובדים יחד, אני יודע שהוא יקר לך, ואני יודע שהוא חשוב לך – לכבודו של הבית הזה שהוועדה המסדרת הזאת תגיד: לא, נגמר, בנקודה הזאת נגמר, ונעמוד פעם אחת על כבודה של הכנסת.

עפר שלח: לא יקרה שום דבר, יאשרו את הממשלה הזאת ביום שני, ביום שני ב-08:22, כי יושב-ראש הכנסת דחה את ההכרזה שהוא קיבל, את ההודעה מראש הממשלה, עד הרגע האחרון - - -

זאב אלקין: זה לא קשור.

זאב אלקין: אתה טועה.

זאב אלקין: זה לא נספר לפי שעות, זה נספר לפי ימים, לכן אין שום הבדל.

עפר שלח: זאב, אתה תקבע מתי, ונבוא ונאשר את הממשלה, אבל נפסיק לבזות את עצמנו - - -

זאב אלקין: אם אתה מתחייב להצביע בעד, אז אני אשקול לדחות ליום שני.

רוברט אילטוב: אלקין, אתה מפריע לעפר.

זאב אלקין: לא.

זאב אלקין: אני מנהל אתו משא-ומתן.

עפר שלח: תנזוף בעצמך פעם שנייה, ואני אסיים את דברי.

זאב אלקין: אני קורא את עצמי לסדר בפעם השנייה.

זאב אלקין: .. בבקשה, חבר הכנסת.

חיים ילין: בפעם השלישית יש לנו רוב, אלקין.

עפר שלח: מצוין.

עפר שלח: אני אומר, בואו נעשה פעם אחת את הדבר המכובד לכבודו של הבית הזה, נפסיק את הפרסה הזאת ונחזור לפה כשהכול יהיה סגור, ונגמור את העניין.

עפר שלח: תודה.

זאב אלקין: תודה רבה.

מיקי לוי: הודעה לפורום.

מיקי לוי: חבר הכנסת אקוניס יושבע לשר ללא תיק.

זאב אלקין: תודה רבה לחבר הכנסת לוי.

אורי מקלב: - - -

עפר שלח: חבר הכנסת מקלב, על החוק הזה - -

חמד עמאר: חבר הכנסת לוי, אני ממנה אותך אחראי על התקשורת של חברי הכנסת באופוזיציה.

עפר שלח: - - דנו עשרה חודשים.

זאב אלקין: חבר הכנסת שלח, חבר הכנסת מקלב, אתם לא בזכות דיבור.

אורי מקלב: אני מזכיר לו מה היה לפני עשרה חודשים.

זאב אלקין: כרגע אני מבקש מהיועץ המשפטי לכנסת לענות על חלק מהטענות המשפטיות שהיו, ולאחר מכן נעבור להצבעה.

ג'מאל זחאלקה: קיבלנו הודעה שאקוניס הוא שר ללא תיק.

ג'מאל זחאלקה: טוב מאוד.

ג'מאל זחאלקה: תאר לעצמך שיש לו תיק לקלקל.

ג'מאל זחאלקה: טוב מאוד, זו בשורה.

ג'מאל זחאלקה: אני מאוד שמח.

ג'מאל זחאלקה: הרגעת אותי.

אורי מקלב: - - - אתה מדבר מי בדחקות, מי מהר.

אורי מקלב: מי פיזר את הכנסת לפני עשרה חודשים בגלל החוק הזה?

עפר שלח: זה חוק שדנו בו עשרה חודשים בוועדת החוקה, חוק ומשפט.

עפר שלח: איך אתה משווה בכלל?

אורי מקלב: - - -

עפר שלח: עשרה חודשים דנו בו בוועדת החוקה, חוק ומשפט.

זאב אלקין: חבר הכנסת שלח, אתה לא בזכות דיבור.

זאב אלקין: חבר הכנסת מקלב, אתה לא בזכות דיבור.

אורי מקלב: - - -

עפר שלח: - - -

זאב אלקין: חבר הכנסת שלח, אני קורא לך לסדר פעם ראשונה.

זאב אלקין: חבר הכנסת מקלב, אני קורא לך לסדר פעם ראשונה.

זאב אלקין: בבקשה, אדוני היועץ המשפטי.

<איל ינון: לשאלותיו של חבר הכנסת איתן כבל בעניין שינויים אפשריים בהסכמים קואליציוניים.

<איל ינון: המצב המשפטי ברור.

<איל ינון: אם יש הסכם קואליציוני חדש, חתום בכתב, הרי שההסכם הזה מביא לדחייה ב-24 שעות של המועד האפשרי להשבעת הממשלה.

<איל ינון: 24 השעות נספרות מרגע שמזכירת הכנסת מפיצה לחברי הכנסת את ההסכם הקואליציוני המעודכן.

<איל ינון: לכן ככל שאכן יש הסכמים חדשים, חתומים בכתב, בין השותפות בקואליציה, הדבר יגרום לשינוי השעה מכוח החוק.

<איל ינון: חוק הממשלה קובע שלכל המאוחר ניתן להפיץ לחברי הכנסת 24 שעות לפני המועד של כינון הממשלה.

<איל ינון: אם ההסכמים החדשים, שאתם מדברים עליהם – אני לא מכיר דבר כזה, ולא קיבלתי שום עדכון כזה – אם ההסכמים האלה בעל-פה, הרי שהחוק לא מחייב את הפצתם לחברי הכנסת, אבל כבר לפני שנים רבות היועצים המשפטיים לממשלה, ולאחר מכן גם היועצים המשפטיים לכנסת אימצו את העמדה, שהיא עמדה מחייבת, שחייבים לתת גילוי בעל-פה במהלך הדיון על כינון הממשלה, או לכל המאוחר בטרם ההצבעה על כינון הממשלה, על אותם הסכמים בעל-פה, ומכאן נוצר הנוהג המפורסם ששואלים את ראש הממשלה לפני ההצבעה אם יש הסכמים בעל-פה וכו' וכו'.

<איל ינון: לכן, אם יש הסכמים בעל-פה, צריך לדווח עליהם, לכל המאוחר לפני ההצבעה.

<איל ינון: אם יש הסכמים בכתב, הדבר מביא לדחייה של 24 שעות.

<איל ינון: נאמרו פה כל מיני ביטויים קשים בעניין האם ראש הממשלה עמד בחובתו בעניין ההודעה שלו לנשיא המדינה וליושב-ראש הכנסת כי עלה בידו להרכיב ממשלה.

<איל ינון: המחוקק השאיר באופן עמום יחסית את המשמעות של מה זה נקרא "עלה בידו להרכיב ממשלה" - - -

דב חנין: לא, אבל מה זה הרכבת ממשלה - - -

<איל ינון: רגע.

<איל ינון: רגע.

<איל ינון: רגע.

<איל ינון: דב.

<קריאות: - - -

מיקי לוי: תן לו לסיים, דב.

<איל ינון: כמובן במישור הציבורי זכותכם וזכותו של כל אדם לבקר ולתקוף ולומר שלא עלה בידו או כן עלה בידו.

<איל ינון: מבחינה משפטית פורמלית ראש הממשלה, וזה בדוק, עמד בתנאים המחייבים אותו על-פי החוק הקיים היום.

<איל ינון: בהודעה שלו לנשיא וליושב-ראש הכנסת היו ארבע ראשי מפלגות שהודיעו והסכימו עם ראש הממשלה שהן באו אתו בהסכמות להקמת ממשלה, והיו לו 61 אנשים.

<איל ינון: המבחן האמיתי על-פי החוק הוא כמובן בהצבעה, אבל את החובה המשפטית שלו לעניין ההודעה לנשיא המדינה וליושב-ראש הכנסת הוא בהחלט עבר כנדרש.

קארין אלהרר: זה הקריטריון המשפטי, רק להודיע?

<איל ינון: להודיע.

<איל ינון: לא סתם הודעה בעלמא, אלא הודעה שמגובה בהסכמה של ראשי הסיעות שעליהן הוא אומר שיש לו אתן ממשלה, וזה אכן קרה וכולכם זוכרים.

<איל ינון: אגב, צריך גם להזכיר - - -

דב חנין: אדוני היועץ המשפטי - - -

<איל ינון: צריך גם להזכיר - - -

דב חנין: - - - זה מופיע ארבע פעמים בחוק.

דב חנין: זה מונח שצריך לקרוא בהקשרים הכלליים שלו.

<איל ינון: צריך להזכיר שבתקופה המותרת על-פי החוק נחתמו ההסכמים והופצו לכל חברי הכנסת.

<איל ינון: לכן מבחינה משפטית, אנחנו לא נמצאים בשום בעיה ביחס להודעה שניתנה.

דב חנין: הוקמה קואליציה, לא הוקמה ממשלה.

<קריאות: - - -

<איל ינון: אני מפריד את המישור המשפטי מהמישור הציבורי, ובמישור הציבורי כל אחד רשאי בעיני המתבונן לתקוף או לברך וכו'.

<איל ינון: חבר הכנסת דב חנין וגם חבר הכנסת אילטוב התייחסו לשאלה מדוע לא נפתחה הישיבה ב-19:00 ומדוע יושב-ראש הכנסת, אם נקלענו לאיזו בעיה, לא פתח את הישיבה והכריז על הפסקה.

<איל ינון: על-פי חוות-הדעת שלי, שנמסרה גם ליושב-ראש הכנסת וגם לראש הממשלה, פתיחת הישיבה והכרזה על הפסקה לא היתה אפשרית.

<איל ינון: הסמכות של יושב-ראש הכנסת היא לקבוע את הישיבה לכינון הממשלה.

<איל ינון: ברגע שהיא היתה נפתחת, היא היתה אמורה להתנהל בדיוק לפי סדרי הדיון שהוועדה הזאת קבעה.

דב חנין: - - -

<איל ינון: רגע, אני אשלים את המשפט.

דב חנין: סליחה.

<איל ינון: לא ניתן היה לפתוח את הישיבה בהתאם להחלטת הוועדה המסדרת, ובעצם על דעת יושב-ראש הכנסת לשנות את סדרי הדיון שנקבעו בוועדה המסדרת ולהכריז על הפסקה של שעתיים או שלוש שעות או יותר.

<איל ינון: זה היה צריך לעבוד בדיוק לפי סדרי הדיון.

<איל ינון: ולכן פתיחת הישיבה לפי אותם תנאים שהראו בשעתיים האחרונות היתה אפשרית, אבל התוצאות של זה היו שהיו חייבים להמשיך בה ולא ניתן היה לעשות בה הפסקה.

<איל ינון: לגבי ביטול הישיבה.

<איל ינון: כבר ציינתי בפתח דברי, הסמכות של יושב-ראש הכנסת לקבוע את הישיבה הזאת אינה סמכות רגילה, אלא סמכות מיוחדת מכוח חוק-יסוד: הממשלה, שמאפשרת לו שיקול דעת לקבוע אותה וגם לבטל אותה.

<איל ינון: מה שאתם נתתם לו, מתי שנתתם לו, זו הרשאה לקיים את הישיבה הזאת ביום חמישי ב-19:00.

<איל ינון: הוא לא חייב לממש את ההרשאה הזאת, והוא ביקש מכם הרשאה נוספת לקיים את הישיבה הזאת ב-21:00, ולכן ההזמנה שלו את הוועדה המסדרת בשעה 19:00 כמוה כביטול הישיבה שהיתה אמורה להתכנס בשעה 19:00.

<איל ינון: אם היא לא בוטלה באופן פורמלי זה לא משנה.

<איל ינון: ההזמנה שלו לכנס את הוועדה המסדרת כמוה כביטול הישיבה בשעה 19:00, וכמובן שהוא לא יוכל לכנס את הישיבה בשעה 21:00, אלא אם כן אתם תאשרו לו לכנס אותה בשעה 21:00.

מיקי לוי: אנחנו נאשר, חבר'ה.

מיקי לוי: גילה גמליאל הודיעה לראש הממשלה שהיא לא מעוניינת בתיק וארדן נמצא בביתו.

מיקי לוי: אנחנו נאשר ב-21:00 את הכינוס של המליאה.

<איל ינון: בסדר, תלוי בכם.

רוברט אילטוב: זה לא מחייב אותם.

רוברט אילטוב: הם מקבלים מאתנו הרשאה ועושים עם זה מה שבא להם.

מיקי לוי: חבר'ה, רק הצעתי לכם, כדאי שתלכו אחרי.

מיכל רוזין: הודעת לנו אתמול על 19:00 - -

מיקי לוי: וצדקתי.

מיכל רוזין: - - וטוב שלא הלכנו אחריך.

מיקי לוי: וצדקתי.

מיכל רוזין: ממש לא.

מיכל רוזין: טעית בענק.

מיקי לוי: וצדקתי.

מיכל רוזין: ידענו שזה יהיה ביזוי.

מיכל רוזין: זה גם לא יהיה היום ב-21:00, זה יהיה ב-22:00, זה יהיה ביום שני.

מיקי לוי: כך לפחות יכולת לבוא ולהגיד: תראי איך אתם נראים.

מיכל רוזין: אני אומרת את זה, כי צפיתי מראש - - -

מיקי לוי: ממילא היית מפסידה בהצבעה.

מיכל רוזין: צפיתי מראש את הביזיון.

<איל ינון: לגבי - - -

מיכל רוזין: אני צופה עכשיו את הביזיון הבא.

מיקי לוי: מה זה עזר לך?

<איל ינון: - - -

מיכל רוזין: - - - אבל זה לא יהיה ב-21:00.

זאב אלקין: אני מנסה לא להפריע לחברי האופוזיציה לריב אחד עם השני, אבל בכל זאת היועץ המשפטי בזכות דיבור.

<איל ינון: לגבי השאלות שהעלו חברי הכנסת טלב אבו עראר וחבר הכנסת אחמד טיבי על גלישת הישיבה מעבר לחצות ולעבר יום שישי.

<איל ינון: על-פי תקנון הכנסת ברמה העקרונית אין בעיה לכנס את הכנסת ביום שישי ועניין זה נתון לשיקול דעת של היושב-ראש ושל הוועדה - - -

קארין אלהרר: זה לא לעניין.

<איל ינון: רגע.

<איל ינון: ושל הוועדה המסדרת.

<איל ינון: אנחנו לא מדברים בכלל על כינוס המליאה ביום שישי - -

<קריאה: בשלב הזה.

<איל ינון: - - על-פי סדרי הדיון שאתם אישרתם הישיבה, אם תאשרו את סדרי הדיון שכבר אישרתם ואת התחלת הישיבה - - -

רוברט אילטוב: בשביל מה אם אנחנו בסך-הכול סטטיסטים פה כולם?

דב חנין: אין מסגרות זמן לתשובת ממשלה, היו על זה הצבעות.

דב חנין: אין מסגרת זמן לראש ממשלה, אין מסגרת זמן ליושב-ראש האופוזיציה.

<איל ינון: אבל אין חובה - - -

רוברט אילטוב: כבוד היועץ המשפטי, אם אנחנו רק נותנים הרשאה, בשביל מה לכנס אותנו?

זאב אלקין: אתה יכול לא לבוא.

רוברט אילטוב: בשביל מה קיימת הוועדה אם אנחנו נותנים הרשאה?

<איל ינון: אני אסביר.

רוברט אילטוב: מה שווה ההחלטה פה?

<איל ינון: ההחלטה היא שווה כי יושב-ראש הכנסת לא יכול על דעת עצמו לכנס את המליאה ב-21:00, הוא כן יכול לקבל מכם הרשאה לכנס אותה ב-21:00, ואם הוא לא יכנס אותה ב-21:00, זו זכותו, כי נתתם לו הרשאה לעשות את זה, זה לא חובה לעשות.

זאב אלקין: אגב, אם לא תתנו לו הרשאה לכנס אותה ב-21:00, הוא יכול לבקש לכנס אותה ב-23:00.

חמד עמאר: אתה אומר שהוא יכול לדחות את זה ליום שני בלי לשאול אותנו.

זאב אלקין: בוודאי.

<איל ינון: הוא יכול לדחות ליום שני בלי לשאול אתכם.

רוברט אילטוב: בואו נדחה, הרי לא ישתנה שום דבר עד יום שני.

<איל ינון: יום שני זה יום רגיל של הכנסת.

מיקי לוי: אתם טועים.

מיקי לוי: אתם טועים

מיכל רוזין: אני רוצה להעלות להצבעה - - -

זאב אלקין: תודה רבה ליועץ המשפטי.

מיכל רוזין: הצעה לסדר.

זאב אלקין: הדיון הסתיים.

מיכל רוזין: יש הצבעה.

מיכל רוזין: אני רוצה להעלות הצעה לסדר - -

זאב אלקין: מה ההצעה, חברת הכנסת רוזין?

מיכל רוזין: - - שההשבעה תהיה ביום שני.

זאב אלקין: תודה רבה.

זאב אלקין: אנחנו מצביעים כרגע.

זאב אלקין: לגבי ההשבעה ביום שני, כפי שהסביר היועץ המשפטי, זה לא בסמכותנו בכלל, היושב-ראש יכול לעשות את זה ביום שני בלי לבקש אישור של הוועדה המסדרת, אלא אם כן הוא רוצה לפני השעה 16:00, אז הוא כן צריך את האישור של הוועדה המסדרת.

מיכל רוזין: אני מציעה לחילופין - - -

זאב אלקין: אנחנו כרגע מצביעים על הבקשה של היושב-ראש לאישור לכנס ב-21:00.

זאב אלקין: עד שנצביע, כבר נגיע ל-21:00, נראה לי.

זאב אלקין: אנחנו מקיימים את ההצבעה.

זאב אלקין: (קורא בשמות חברי הכנסת) זאב אלקין - בעד יריב לוין, במקומו – יואב קיש - בעד דוד ביטן - בעד ג'קי לוי, במקומו – ענת ברקו - בעד מכלוף מיקי זוהר - בעד נאוה בוקר - בעד אברהם נגוסה - בעד נורית קורן - בעד איתן כבל - נגד מרב מיכאלי - נגד מיכל בירן - נגד מיקי רוזנטל - נגד דני עטר - נגד יואל חסון - נגד אחמד טיבי, במקומו – יוסף ג'בארין - נגד דב חנין - נגד ג'מאל זחאלקה - נגד מיקי לוי - נגד עפר שלח - נגד עליזה לביא, במקומה – חיים ילין - נגד רחל עזריה - בעד יפעת שאשא ביטון - בעד מירב בן ארי - בעד איילת שקד, במקומה – ינון מגל - בעד ניסן סלומינסקי - בעד יעקב מרגי - בעד יואב בן-צור - בעד מאיר פרוש - בעד אורי מקלב - בעד רוברט אילטוב - נגד חמד עמאר - נגד אילן גלאון, במקומו – מיכל רוזין - נגד

זאב אלקין: אנחנו סופרים.

זאב אלקין: תודה רבה.

זאב אלקין: תוצאות ההצבעה הן 17 בעד, 15 נגד.

זאב אלקין: בקשת יושב-ראש הכנסת אושרה.

איתן כבל: רביזיה.

זאב אלקין: בקשת רביזיה.

זאב אלקין: הצבעה על הרביזיה תתקיים בעוד חצי שעה, בשעה 20:37.

זאב אלקין: תודה רבה.